b'\n_START_ARTICLE_\nNina Jeran\xc4\x8di\xc4\x8d\n_START_SECTION_\n\xc5\xbdivljenje\n_START_PARAGRAPH_\nPri dobrih petih letih je prvi\xc4\x8d vozila gokart, pri \xc5\xa1estih letih in pol je prvi\xc4\x8d dirkala, tekmovati je za\xc4\x8dela leta 1986 na prvenstvu Jugoslavije v kartingu pri svojih devetih letih. Njen o\xc4\x8de Franci Jeran\xc4\x8di\xc4\x8d, tudi sam avtomobilski dirka\xc4\x8d, jo je vzpodbujal v njeni \xc5\xa1portni karieri, najprej v smu\xc4\x8danju, potem v kartingu, ukvarjala pa se je tudi z drugimi \xc5\xa1porti. Smu\xc4\x8danje je trenirala do svojega osemnajstega leta, vendar ji je bil karting ves \xc4\x8das najpomembnej\xc5\xa1i \xc5\xa1port._NEWLINE_Leta 1992 se je na Danskem udele\xc5\xbeila svojega prvega evropskega prvenstva v kartingu. Takrat je bil slovenski \xc5\xa1portni avtomobilizem prvi\xc4\x8d zastopan v tujini pod slovensko zastavo. Tam se je med 120 tekmovalci kot edina voznica uvrstila v finale s trinajstim \xc5\xa1tartnim mestom._NEWLINE_Dosegla je prek 50 mednarodnih zmag, \xc5\xa1tirikrat je bila slovenska dr\xc5\xbeavna prvakinja v kartingu, Avto-moto zveza Slovenije ji je podelila Zlato \xc4\x8delado. Med letoma 2004 in 2007 je tekmovala v prvenstvu Ferrari Challenge in zasedla mesto pod\xc5\xa1ampiona. Vmes je tekmovala tudi v formuli Ford, formuli Opel Lotus, v pokalu Peugeot in pokalu Saxo. Za najve\xc4\x8dji uspeh si \xc5\xa1teje povabilo (kot edine \xc5\xbeenske) v ekipo tovarni\xc5\xa1kih voznikov Tony Kart v Italiji. Tekmovala je 25 let, do svojega 30. leta._NEWLINE_V oktobru 2014 so vozniki mazde 6 postavili nov svetovni rekord v 24-urni najvi\xc5\xa1ji povpre\xc4\x8dni hitrosti serijskega osebnega avtomobila s turbodizelskim motorjem. Med tremi ekipami je bila prva ekipa z Nino Jeran\xc4\x8di\xc4\x8d, ki je dosegla nov rekord po pravilih mednarodne avtomobilisti\xc4\x8dne zveze FIA. V 24 urah so rekorderji prevozili 5340 kilometrov s povpre\xc4\x8dno hitrostjo 221,072 km/h._NEWLINE_Ve\xc4\x8d let je delala kot novinarka v \xc5\xa1portni redakciji na POP TV, bila je voditeljica \xc5\xa1portne redakcije na spletnem portalu 24ur.com, nato voditeljica spletnega portala Delo.si in kasneje poslovna direktorica Delove priloge Polet.'